Råsunda staadion

**Råsunda staadion** (kõnekeeles ka ***Råsunda***) oli jalgpallistaadion Solna vallas Rootsis. Staadion mahutas umbes 36 600 pealtvaatajat. Råsunda oli Rootsi jalgpalli rahvusmeeskonna kodustaadion ja samuti ka AIK jalgpalliklubi meeskonna koduväljak. Staadionit kasutasid koduväljakuna ka Hammarby IF ja Djurgårdens IF Stockholmi klubide omavaheliste kohtumiste puhul. Viimane jalgpallikohtumine staadionil toimus 22. novembril 2012.

Råsunda staadion avati mitteametlikult 18. aprillil 1937 jalgpallimatšiga AIK ja Malmö FF-i vahel. Sel ajal oli tegemist Rootsis suurima spordirajatisega. Ametlik avamistseremoonia peeti 17. mail 1937, kui staadioni kuulutas avatuks tollane Rootsi kuningas Gustaf V enne maavõistlusmängu Rootsi ja Inglismaa jalgpallikoondiste vahel (mäng lõppes 0:4). 

Råsunda on USA-s California osariigis asuva Pasadena Rose Bowli kõrval ainus staadion maailmas, kus on peetud nii meeste kui ka naiste jalgpalli maailmameistrivõistluste finaalkohtumine (meeste MM-i finaal 1958 ja naiste MM-i finaal 1995).

## Ajalugu

Råsundat hakati ehitama, sest Stockholmi piirkonnas tekkis vajadus suurema spordirajatise järele. Seni oli AIK koduväljakuks olnud Stockholmi staadion, mis aga ei mahutanud enam kõiki huvilisi ja nii paigutas ka klubi uue staadioni ehitusse 100 000 Rootsi krooni. Uue staadioni asupaigaks valiti Solnas asuv varasem Råsunda IP (spordiväljak) asukoht. Staadioni arhitektid on Birger Borgström ja Sven Ivar Lind. AIK mängis esimese kohtumise oma uuel koduväljakul 18. aprillil 1937, kuid ametlik avatseremoonia toimus 17. mail samal aastal. Avakohtumist vaatas 40 000 pealtvaatajat, täites vaid seisukohti pakkunud staadioni täielikult.

1958. aasta jalgpalli MM-i ajal oli Råsunda üks 12 mängupaigast. MM-iks ehitati staadion ümber nii, et see mahutaks 50 000 inimest. Råsundal mängis Rootsi koondis kõik oma alagrupimängud, veerandfinaali ning staadionil peeti ka finaalkohtumine Rootsi ja Brasiilia vahel (lõpptulemus 2:5). 

1980. aastate keskel renoveeriti Råsunda staadion. Varasem läänetribüün lammutati ja selle asemele ehitati uus tribüün koos restorani ja kontoritega. Lääne- ja lõunatribüüni vahele ehitati 80 meetri kõrgune kontorihoone, mida rahvasuus kutsutakse Dallasskrapaniks. Renoveeritud staadioni avas 20. aprillil 1985 prints Bertil Rootsi jalgpalli kõrgliiga kohtumisel AIK ja Örgryte IS-i vahel 

1990. aastate keskel renoveeriti staadioni veelgi ning lõuna- ja põhjatribüünidele lisati üks korrus. Nüüd mahutab staadion veidi enam kui 36 600 inimest.

1. aprillil 2006 otsustas Rootsi jalgpalliliit ehitada rahvusmeeskonnale uue kodustaadioni. Uus staadioni asub samuti Solnas. Praegune Råsunda staadion müüdi kinnisvarafirmale ning lammutatakse septembriks 2013. 

Uus staadion, millele nimeõigused ostnud Swedbank nimetas selle Friends Arenaks (vähemalt aastani 2023), valmis 2012. aastal ja mahutab jalgpallikohtumistel 50 000 pealtvaatajat. Lisaks jalgpallile kasutatakse seda kontsertide ja muude suurürituste korraldamiseks, mille puhul varieerub staadioni mahutavus 20 000 ja 57 500 pealtvaataja vahel. Uus staadion sai ka AIK uueks koduväljakuks. Sellele on murusoojendus ja suletav katus, et staadioni saaks kasutada aasta läbi. Ehitushinnaks on arvestatud 2,4 miljardit Rootsi krooni. Nimesponsori Swedbanki panus sellesse summasse on 153 miljonit. 

## Publikurekord

Suurim publik Råsundal on olnud 52 943 inimest, kui toimus jalgpalli MM-valikmäng Rootsi ja Lääne-Saksamaa vahel 26. septembril 1965. Klubidest hoiab publikurekordit Djurgårdens IF, kelle mängu IFK Göteborgiga 11. oktoobril 1959 vaatas 48 894 inimest.

## Publikuinfo

* Mahutavus 36 608
** istekohti küljetribüünidel: 19 690
** istekohti otsatribüünidel: 16 374
** pressikohti: 197
** invakohti: 38
** loože: 309

## Viited